Tuomari Yvonne Murphyn johdolla tehty tutkimus osoitti, että useat papit olivat vuosien ajan käyttäneet lapsia seksuaalisesti hyväksi. Yksi pappi tunnusti yli 100 hyväksikäyttötapausta, toinen myönsi raiskanneensa sekä poikia että tyttöjä yli 25 vuoden ajan.

Tutkimus osoitti, että pappien esimiehet tiesivät rikoksista, mutta suojelivat heitä. Peittelyyn osallistuivat myös irlannin katolisen kirkon korkeimmat hengelliset johtajat. Tutkimuksen tuloksena yksi peittelystä syytetty, Limerickin piispa Donal Murray on Irlannin yleisradioyhtiön RTE:n tietojen mukaan matkalla Vatikaaniin jättämään eroanomustaan.

- Paavi ei ole vielä ottanut millään tavalla kantaa näihin vastenmielisiin paljastuksiin, ulkoministeri Martin valitti. Hänen mielestään kannan ottaminen kuuluu nimenomaan kirkolle, ei valtiolle.

Ulkoministeri Martin aikoo ottaa asian esille paavin Dublinissa toimivan edustajan kanssa. Hänen ja paavin nuntion Giuseppe Leanzan tapaamisen ajankohtaa ei ole toistaiseksi sovittu. Martin korosti, että Irlannin hallitus odottaa Vatikaanilta selkeää kannanottoa ja yhteistyötä.

Martinin julkitulon jälkeen Vatikaani ilmoitti paavi Benedictus XVI tapaavan Irlannin katolisen kirkon johdon perjantaina keskustellakseen näiden kanssa hyväksikäyttöä koskevasta tutkimuksesta.

Lähteet: YLE Uutiset / Jarmo Mäkelä